heriztæpper
Heriztæpper, (efter byen Heriz i Azarbaidjan, Iran), håndknyttede tæpper fra det nordvestlige Iran, fremstillet siden 1800-t. De ofte store og meget solide heriztæpper er groft knyttet med uld på et bomuldsgrundvæv, og mønsteret er karakteristisk ved sine retlinjede, geometrisk stiliserede blomster- og plantemotiver. Tidligere var eksporten til Vesten stor, og ældre heriztæpper er stadig efterspurgte. I perioden ca. 1850-1920 knyttedes i Heriz de fineste persiske silketæpper. De lange og smalle tæpper fra byen Sarab kan have kaukasisk inspirerede mønstre.